Mette Gjerskov (S), 2008-05-06:
Det står vi naturligvis ved.
Det vil sige, at vi skal kunne se rammerne for vilkårene i loven om vedvarende energi.
Vi har nemlig lært af erfaringerne, at vi ikke skal gentage fiaskoen fra sidst, vi lavede en energiaftale med regeringen, hvor regeringens ønsker og vilje blev gennemført først, mens vores ønsker om bl.a. mere vindenergi slet ikke blev gennemført.
Derfor ønsker vi en samtidighed i lovbehandlingen.
Det er afgørende for os Socialdemokrater, at vi anerkender, at energiområdet er et samlet hele, hvor vi ikke bare skal hoppe fra tue til tue i lovgivningsprocessen.
Ligesom vi indgik en samlet energiaftale, må vi se på en samlet implementering.
Vi vil ikke risikere, at Folketinget sjusker og laver modstridende lovgivning.
Afgiftslovene skal behandles samtidig med loven om vedvarende energi, enten ved at vi venter med at behandle den her afgiftspakke til efter sommerferien, eller ved at regeringen fremskynder behandlingen af loven om vedvarende energi.
Den her balance skal sikres.
Vi skal have en sikkerhed for, at elproduktionen ikke falder i forbindelse med varmeproduktionen.
Det er meget vigtigt, at vi med det nye afgiftssystem, som jo er baseret på situationen lige nu, ikke risikerer at fastfryse situationen og dermed bremse gode initiativer som f.eks. udbygning af fjernvarme.
Vi efterlyser også en reguleringsmekanisme, som kan sikre en passende afgift ved ændringer i kvoteprisen.
Det er jo sådan, at kvoteprisen forventes at ændres, og jeg forstår godt Energistyrelsens forklaringer i lovforslagets bemærkninger om, at det ville være grundlovsstridigt, hvis man sådan laver en varierende afgift.
Men indførelsen af en NOx-afgift - eller en afgift på kvælstofoxider, som det også hedder - synes vi er positivt.
Det er faktisk sådan, at Danmark er storeksportør af NOx via vores luftforurening.
Vi udleder store mængder NOx, som vi er så venlige at forære til alle mulige andre lande.
Faktisk beholder vi kun selv 5 pct. af den udledning inden for vores egne grænser.
Resten, de 95 pct., forærer vi naboerne via luften.
Det er selvfølgelig uacceptabelt, og det er usolidarisk.
Derfor er der også i EU vedtaget regler, som skal sikre, at storeksportører begrænser deres udledninger fra 2010.
Vi har dog svært ved at forstå, hvorfor lige den her afgift skal vente til 2010.
Hvorfor kan man ikke gå i gang med at gøre noget ved luftforureningen med det samme?
Og vi vil sådan set også gerne have transporten med.
Alle erhverv bør bidrage.
Vi vil ikke frede bare transporterhvervet.
Men når det er sagt, synes vi jo, det er positivt, hvis vi overvejer, om virksomheder måske har brug for en bedre rådgivning til at reducere NOx som opfølgning på loven, når vi får den vedtaget.
Det er altså en ny afgift, og det er et nyt problem, der skal løses.
Måske kan vi bidrage til, at man via udviklingen af ny teknologi bliver bedre til at reducere NOx, uden at man nødvendigvis behøver at betale afgifter. Vi skal også her undersøge offshoreområdet, altså om de kan betale afgiften baseret på f.eks. akkrediterede NOx-stikprøver.
Samlet set er den her afgiftspakke noget, som vi Socialdemokrater stemmer for.
Vi har en række spørgsmål, vi gerne vil have afklaret i udvalgsarbejdet, men vi mener, at det er fuldstændig uacceptabelt lige pludselig at komme ind her i sidste øjeblik og tage treledstariffen ud.
Den skal selvfølgelig fastholdes, og vi mener så også, at vi skal have en samtidighed i behandlingen af afgiftspakken og VE-loven.